(ສພຊ) ວັນທີ 20 ເມສາ 2022, ສະພາປະຊາຊົນ ນະຄອນຫຼວງວຽງຈັນ ໄດ້ດໍາເນີນກອງປະຊຸມຝຶກອົບຮົມ ການສ້າງຄວາມເຂັ້ມແຂງໃຫ້ແກ່ພະນັກງານ-ລັດຖະກອນ ພາຍໃນສະພາປະຊາຊົນ ນະຄອນຫຼວງວຽງຈັນ ແລະ ຄະນະຊ່ວຍວຽກຂອງຄະນະສະມາຊິກ ສະພາປະຊາຊົນ ນະຄອນຫຼວງວຽງຈັນ ປະຈຳເຂດເລືອກຕັ້ງເມືອງ ທົ່ວນະຄອນຫຼວງ ໂດຍການເປັນປະທານຂອງ ທ່ານ ນາງ ລໍາພອຍ ສີອັກຄະຈັນ ກຳມະການປະຈຳພັກ ນະຄອນຫຼວງ, ຮອງປະທານ ສະພາປະຊາຊົນ ນະຄອນຫຼວງວຽງຈັນ ເຂົ້າຮ່ວມໂດຍ ທ່ານບຸນທາມ ພຸດທະວົງສາ ຮອງປະທານຄະນະສະມາຊິກ ສະພາແຫ່ງຊາດ ປະຈຳເຂດເລືອກຕັ້ງທີ 1, ຮອງປະທານສະພາປະຊາຊົນ ນວ, ບັນດາທ່ານກຳມະການຄະນະປະຈຳ ສະພາປະຊາຊົນ ນວ, ຮອງປະທານຄະນະກຳມະການ ຂອງສະພາປະຊາຊົນ ນວ, ຄະນະເລຂາທິການ, ວິທະຍາກອນທີ່ຖືກເຊີນ, ສໍາມະນາກອນຈາກ 09 ເມືອງ ນວ ແລະ ພະນັກງານພາຍໃນສະພາປະຊາຊົນ ນວ ເຊິ່ງຈະໄດ້ດຳເນີນໃນລະຫວ່າງວັນທີ 20-22 ເມສາ 2022 ເປັນເວລາ 03 ວັນລັດຖະການ ທີ່ເມືອງວັງວຽງ, ແຂວງວຽງຈັນ.
ທ່ານ ນາງ ລຳພອຍ ສີອັກຄະຈັນ ກຳມະການປະຈຳພັກ ນະຄອນຫຼວງ, ຮອງປະທານ ສະພາປະຊາຊົນ ນະຄອນຫຼວງ ໄດ້ກ່າວວ່າ: ກອງປະຊຸມຝຶກອົບຮົມຄັ້ງນີ້, ແມ່ນຈັດຂຶ້ນເພື່ອຍົກລະດັບຄວາມຮູ້ຄວາມສາມາດ ໃນການເປັນເສນາທິການດ້ານຕ່າງໆ ແກ່ພະນັກງານວິຊາການ ໃຫ້ມີປະສິດທິພາບເພີ່ມຂຶ້ນ, ທັງຢູ່ໃນໄລຍະທີ່ພວກເຮົາກໍາລັງກະ ກຽມກອງປະຊຸມ ສະໄໝສາມັນ ເທື່ອທີ 3 ຂອງສະພາປະຊາຊົນ ນະຄອນຫຼວງວຽງຈັນ ຊຸດທີ II. ດັ່ງນັ້ນ, ການຝຶກອົບຮົມກ່ຽວກັບການປະຕິບັດພາລະບົດບາດ ການເປັນເສນາທິການໃຫ້ແກ່ ສະພາປະຊາຊົນ ຈຶ່ງມີຄວາມສໍາຄັນເປັນຢ່າງຍິ່ງ ແລະ ເປັນໂອກາດດີ ທີ່ຈະໄດ້ຍົກລະດັບຄວາມຮູ້, ຄວາມສາມາດ ແລະ ແລກປ່ຽນຄວາມຄິດເຫັນເຊິ່ງກັນ ແລະ ກັນ ໃນການປະຕິບັດໜ້າທີ່ວຽກງານໃນໄລຍະຜ່ານມາ.
ການປະຕິບັດພາລະບົດບາດເປັນເສນາທິການຮອບດ້ານໃຫ້ແກ່ ສະພາປະຊາຊົນ ເປັນຕົ້ນ ການກະກຽມເນື້ອໃນກອງປະຊຸມ ຂອງສະພາປະຊາຊົນ, ການຄົ້ນຄວ້າວິເຄາະວິໄຈບັນຫາ ເພື່ອສະໜອງຂໍ້ມູນ-ຂ່າວສານ ໃຫ້ແກ່ການນໍາຂອງສະພາປະຊາຊົນ ນະຄອນຫຼວງວຽງຈັນ ໃນໄລຍະຜ່ານມາ ກໍມີຫຼາຍດ້ານທີ່ມີການຫັນປ່ຽນຢ່າງຕັ້ງໜ້າ ແລະ ໄດ້ຮັບປະສິດທິຜົນເປັນກ້າວໆ ຊຶ່ງສະແດງອອກ ໃນການດໍາເນີນກອງປະຊຸມ ຂອງສະພາປະຊາຊົນ ແລະ ກອງປະຊຸມຄະນະປະຈໍາ ກໍລ້ວນແຕ່ໄດ້ຮັບຜົນສໍາເລັດຕາມຄາດໝາຍທີ່ວາງໄວ້. ແຕ່ຄຽງຄູ່ກັບຜົນສໍາເລັດທີ່ກ່າວມານັ້ນ, ການປະຕິບັດພາລະບົດບາດຂອງເສນາທິການ ຈໍານວນໜຶ່ງກໍ່ຍັງພົບຄວາມຫຍຸ້ງຍາກຫຼາຍບັນຫາ ແລະ ຍັງບໍ່ທັນກໍາແໜ້ນໄດ້ເຖິງພາລະບົດບາດ ຂອງສະພາປະຊາຊົນ ທີ່ໄດ້ກໍານົດໄວ້ໃນກົດໝາຍ ສະພາປະຊາຊົນຂັ້ນແຂວງ. ເວົ້າລວມ, ເວົ້າສະເພາະກໍ່ຄືພາລະບົດບາດຂອງບັນດາກົງຈັກການຈັດຕັ້ງພາຍໃນ ຂອງສະພາປະຊາຊົນ ທີ່ຕົນຮັບຜິດຊອບຢ່າງລະອຽດ ເຮັດໃຫ້ການເຄື່ອນໄຫວວຽກງານບາງດ້ານມີຄວາມຊັກຊ້າ, ການຂີດຂຽນເອກະສານຍັງບໍ່ທັນລະອຽດ, ໂດຍສະເພາະການສ້າງເອກະສານທາງລັດຖະການ, ການບັນທຶກ, ການສ້າງແຜນການ, ການສະຫຼຸບສັງລວມ ແລະ ການວິເຄາະວິໄຈບັນຫາ ຕໍ່ກັບຜົນຂອງການຕິດຕາມກວດກາ, ບັນດາເນື້ອໃນທີ່ນໍາເຂົ້າພິຈາລະນາໃນກອງປະຊຸມຂອງສະພາປະຊາຊົນ ຍັງບໍ່ທັນລະອຽດເລິກເຊິ່ງ, ການສະແດງທັດສະນະວິຊາການຕໍ່ເນື້ອໃນຕ່າງໆຍັງມີໜ້ອຍ. ດັ່ງນັ້ນ, ເພື່ອຍົກສູງປະສິດທິພາບ ການເປັນເສນາທິການ ຮັບໃຊ້ວຽກງານໃຫ້ແກ່ການນໍາ ຂອງສະພາປະຊາຊົນ ນະຄອນຫຼວງວຽງຈັນ ໃຫ້ນັບມື້ມີຄຸນະພາບສູງຂຶ້ນ, ພ້ອມທັງເຮັດໃຫ້ອົງການຂອງພວກເຮົາເປັນເສນາທິການທີ່ເຂັ້ມແຂງ ໃຫ້ແກ່ສະພາແຫ່ງຊາດ. ດ້ວຍເຫດນີ້, ພວກເຮົາຈຶ່ງໄດ້ຈັດກອງປະຊຸມຝຶກອົບຮົມນີ້ຂຶ້ນ ຊຶ່ງຈະໄດ້ພ້ອມກັນແລກປ່ຽນຄໍາຄິດຄໍາເຫັນ ແລະ ສ້າງຄວາມເປັນເອກະພາບຕໍ່ເນື້ອໃນ ດັ່ງນີ້:
- ບົດຮຽນ ແລະ ວິທີການຂຽນແຜນການລົງຕິດຕາມກວດກາ ການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ ແລະ ແຜນງົບປະມານ.
- ບົດຮຽນ ແລະ ວິທີການຂຽນແຜນການລົງຕິດຕາມກວດກາ ການຈັດຕັ້ງປະຕິບັດລັດຖະທໍາມະນູນ, ກົດໝາຍ ແລະ ນິຕິກໍາໃຕ້ກົດໝາຍ.
- ບົດຮຽນ ແລະ ວິທີການຂຽນແຜນການ ລົງຕິດຕາມກວດກາ ຄໍາຮ້ອງທຸກ ແລະ ຄໍາສະເໜີຂອງປະ ຊາຊົນ.
- ບົດຮຽນການຕິດຕາມກວດກາວຽກງານ ໃນຂົງເຂດເສດຖະກິດ.
- ຄວາມຮູ້ພື້ນຖານດ້ານພິທີການ ແລະ ມາລະຍາດທາງສັງຄົມ.
- ຄວາມຮູ້ພື້ນຖານ ໃນການບໍາລຸງຮັກສາ ແລະ ການແກ້ໄຂບັນຫາເບື້ອງຕົ້ນ ໃນການນໍາໃຊ້ອຸປະກອນໄອທີ ພາຍໃນຫ້ອງການ.
- ເຜີຍແຜ່ມະຕິຂອງຄະນະປະຈໍາ ສະພາປະຊາຊົນ ນະຄອນຫຼວງວຽງຈັນ ສະບັບເລກທີ 066/ຄປຈ, ລົງວັນທີ 13 ສິງຫາ 2021 ວ່າດ້ວຍການຈັດຕັ້ງ ແລະ ການເຄື່ອນໄຫວ ຂອງຄະນະສະມາຊິກ ສະພາປະຊາຊົນ ນະ ຄອນຫຼວງວຽງຈັນ ປະຈໍາເຂດເລືອກຕັ້ງເມືອງ.
ບັນດາຫົວຂໍ້ດັ່ງກ່າວລ້ວນແລ້ວແຕ່ມີຄວາມສໍາຄັນ ເພາະພົວພັນໂດຍກົງເຖິງການຍົກສູງປະສິດທິພາບໃນການປະຕິບັດວຽກງານເສນາທິການ ໃຫ້ແກ່ການນໍາຂອງສະພາປະຊາຊົນ ນະຄອນຫຼວງ, ໜ່ວຍສະມາຊິກ ສະພາປະຊາຊົນ ປະຈໍາເຂດເລືອກຕັ້ງເມືອງ ແລະ ການກະກຽມເນື້ອໃນຮອບດ້ານໃຫ້ແກ່ການດໍາເນີນກອງປະຊຸມຕ່າງໆ ຂອງສະພາປະຊາຊົນ. ດັ່ງນັ້ນ, ຈຶ່ງສະເໜີບັນດາທ່ານ ຄົ້ນຄວ້າປະກອບຄວາມຄິດຄວາມເຫັນຢ່າງສ້າງສັນ ແລະ ມີເຫດມີຜົນ ເພື່ອເຮັດໃຫ້ກອງປະຊຸມຝຶກອົບຮົມຄັ້ງນີ້ໄດ້ຮັບໝາກຜົນຕາມຄາດໝາຍທີ່ວາງໄວ້ ແລະ ສາມາດນໍາເອົາໄປໃຊ້ໃນໜ້າວຽກຕົວຈິງ.
(ນາງ ພອນທິບ ອິນທິລາດ)